**Schopnosť spolupracovať**

**Božie slovo: Kaz 4, 9-12**

*9 Dvom je lepšie ako jednému, lebo majú dobrú odmenu za svoju námahu. 10 Ak padnú, jeden druhého zodvihne. Beda však samotnému, keď padne, a niet druhého, kto by ho zodvihol. 11 Aj dvom, keď ležia, je teplo, ale jeden sa ako zahreje? 12 Jednotlivca možno premôcť, dvaja sa však už postavia na odpor, ale trojitá šnúra sa tak rýchlo nepretrhne.*

**Komentár:**

Podľa definície je spolupráca druh sociálnej interakcie. Ide o základnú formu sociálneho chovania organizmov, teda nie je typická len pre človeka. Spolupráca znamená spoločné úsilie zamerané na dosiahnutie prospechu všetkých, ktorí sa na ňom podieľajú. Spolupráca môže byť medzi rozličnými subjektami, môže mať rozličné formy a môže byť na rozličných úrovniach (rodičia a deti, kolegovia v práci, firmy medzi sebou...). Kritérií a delení by sme našli veľké množstvo.

No pre nás saleziánov spolupracovníkov schopnosť spolupracovať má byť základnou výbavou „nášho osobnostného genofondu“, veď aj náš názov spolupracovníci obsahuje slovné spojenie – spolu pracovať. My nie sme individualisti, sme si navzájom bratmi a sestrami. Naše povolanie žijeme v rodinách, v spoločenstve, v miestnej cirkvi. No žijeme ho aj vo svete okolo nás.

K spolupráci nás nabáda tohtoročné heslo nášho predstaveného don Artimeho „Ako kvas v dnešnej ľudskej rodine“ a kvas v ceste nepôsobí sám a len pre seba. Pouvažujme nad svojou schopnosťou spolupráce. Úžasnou je skutočnosť, že schopnosti môžu byť nie len vrodené, či prirodzené, ale môžeme ich aj nadobúdať a cvičiť sa v nových schopnostiach – aj v schopnosti spolupracovať (možno sme sa stretli so situáciou, keď nám spolupráca s druhými bola na obtiaž, sami by sme to možno boli spravili rýchlejšie, no spolupráca nám otvorila rozmer lásky, výchovy, odovzdávania skúseností, ale aj ich prijímania i osobného rastu).

Jednou z výziev nášho predstaveného do týchto dní je *„komplementarita v saleziánskej rodine“* – ty a ja sme rozliční, máme rozličné životy, prežívame rozličné situácie, no tvoj život obohacuje mňa a môj zasa teba – **spolu dôjdeme oveľa ďalej**. Aj táto výzva chce byť pre nás podmetom na spoločné kráčanie za spoločným dobrom pre mladých a tých, ktorý sú okolo nás a sú nám zverení.

Čo hovorí o spolupráci náš Projekt apoštolského života, naše pravidlá – niekoľko podnetov:

* *Členovia aktívne spolupracujú na poslaní združenia v mene Cirkvi podriadení autorite hlavného predstaveného ako nástupcu dona Bosca, v duchu vernosti pastierom Cirkvi a v spolupráci s inými hnutiami a spoločenstvami Cirkvi. (Š 4,1);*
* *Činnosť saleziánov spolupracovníkov sa spravidla uskutočňuje – v duchu pomoci a spolupráce – v občianskych, kultúrnych, spoločensko-ekonomických, politických, cirkevných a saleziánskych štruktúrach, v ktorých im sekulárne postavenie poskytuje väčšie možnosti významne sa zapojiť. (Š 12, 2);*
* *...preto sľubujem, že sa budem usilovať prežívať Projekt apoštolského života Združenia saleziánov spolupracovníkov a tak budem v spoločenstve saleziánskej rodiny spolupracovať na apoštolských iniciatívach miestnej cirkvi... (Š 32, 2);*

**Príklady:**

* *Potom si Pán vyvolil iných sedemdesiatich dvoch a po dvoch ich poslal pred sebou do každého mesta a na každé miesto, kam sa sám chystal ísť (Lk 10, 1)* – Ježiš neposiela učeníkov jednotlivo, ale po dvoch. Ísť na misiu vo dvojici sa môže javiť skôr ako nevýhoda, hrozí, že sa nezhodnú, pôjdu odlišným rytmom krokov, že medzi nimi nastanú aj konflikty a rozdiely. Predsa ich vysiela po dvoch. Prečo? Pokyny, ktoré im dáva na cestu sa netýkajú toho, čo majú hlásať, ale skôr toho, ako sa majú správať. Ak nebudeme ochotní k bratstvu a spolupráci, hlásanie evanjelia nepokročí. Lebo učeníci poukazujú na Majstra nie slovami, ale predovšetkým svojím životom - umením byť spolu, navzájom sa rešpektovať a spolupracovať. *(pápež František)*
* Náš zakladateľ a otec sv. Ján Bosco je nádherným príkladom spolupráce – on je tým, kto neustále počas svojho života nabádal k spolupráci pre dobro mladých. Aj naše združenie je ovocím jeho otvorenosti pre spoluprácu.
* Nebeská mamka Mária je pre nás ideálom spolupráce – spolupráce s Bohom a otvorenosťou pre Boha.

**Otázky:**

* Ako je to so spoluprácou v našej rodine (doma, v saleziánskej...)? Uvedomujem si, že práve ja mám byť tým „aktívnym a kreatívnym prvkom“ v spolupráci?
* Ak je to potrebné, som ochotný „ustúpiť zo svojich pozícií“ a tak vytvárať priestor k spolupráci/pre spoluprácu?

**Niečo z múdrych úst**

* *„Súťaživosť ostrí schopnosti, ktoré však môžu byť efektívne využité iba v spolupráci s ostatnými.“ (John Adair)*
* *„Niet nádeje pre kameň byť niečím iným než kameňom. Ale spoluprácou sa zoskupí a stane sa chrámom.“ (Saint-Exupéry)*
* *„Človek je povolaný spolupracovať s plánmi Boha Stvoriteľa. Túto vznešenosť ľudského úsilia, aj toho najskromnejšieho, pripomína a povznáša Ježišova práca v nazaretskej dielni.“ (sv. Ján XXIII.)*

**Modlitba**

*Drahá matka, Panna Mária, vyprosuj nám schopnosť spolupracovať s ľuďmi okolo seba, s našimi bratmi a sestrami. Nauč nás byť otvorenými spolupráci a tak pripravovať cestu nášmu Pánovi, skrze svedectvo bratskej lásky a cez vzájomnú spoluprácu v našej saleziánskej rodine pre dobro druhých, najmä mladých, ktorí sú okolo nás a ktorí sú nám zverení. Amen.*